ישיבת מליאה, כנסת 24, פרוטוקול מספר 110, 2022-02-08 00:00

מיקי לוי: היום יום שלישי, ז' באדר א' התשפ"ב, 8 בפברואר 2022.

מיקי לוי: אני מתכבד לפתוח את מליאת הכנסת.

מיקי לוי: הודעה למזכירת הכנסת.

מיקי לוי: בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי בהתאם לסעיף 96 לתקנון הכנסת הודיע חבר הכנסת יריב לוין כי הוא חוזר בו מהצעת חוק-יסוד: העדה הדרוזית, שמספרה פ/2428/24.

ירדנה מלר-הורוביץ: תודה.

מיקי לוי: חברי הכנסת, נאומים בני דקה, למי שמעוניין.

מיקי לוי: הצבעה.

מיקי לוי: מי ביקש מחברי הכנסת, לפני שהרשימה תצא?

מיקי לוי: חבר הכנסת טיבי?

מיקי לוי: בבקשה.

אחמד טיבי: מכובדי היושב-ראש, רבותיי חברי הכנסת, נתבשרנו לרעה על חיסול והוצאה להורג של שלושה פלסטינים בשכם: שוהדא אדהם אל-שישאני, מוחמד אבו אל-ראאד ואשרף אל-מבסלט.

אחמד טיבי: החיסולים האלה וההוצאות להורג הם מעשי טרור על פי החוק הבין-לאומי.

אחמד טיבי: רק סיום הכיבוש יביא לקץ האלימות, ולא החיסולים האלה, כשהחיסול האחרון הזה הוא הנפשע ביותר, הבוטה ביותר, הדמי ביותר שהיה בשנים האחרונות, והממשלה הזאת והקואליציה על כל מרכיביה נושאות באחריות להידרדרות הזאת.

אחמד טיבי: רחמת אללה עלא שוהדא.

מיקי לוי: חבר הכנסת אבוטבול.

משה אבוטבול: כבוד היושב-ראש, כנסת נכבדה, יוקר המחיה הוא תוצאה של חמדנות ותאוות בצע.

משה אבוטבול: כמו הגרגרנות של דתן ואבירם, שיצאו ביום השבת ללקוט מן ולא מצאו, כך גם החמדנות המונופוליסטית בימינו של המסחר הפתוח בשבת ושל החברות המפרסמות בשבת.

משה אבוטבול: שבת היא יום שוויון ההזדמנויות; ששת ימים תעבוד, וביום השביעי תשבות.

משה אבוטבול: לחברה ששכחה זאת צריך להזכיר.

משה אבוטבול: כיושב-ראש השדולה בכנסת למען שמירת השבת אני קורא לציבור שומרי השבת: חברים, הגיעה העת לצרכנות ערכית.

משה אבוטבול: חברה שתשתמש בכסף שלנו כדי לחלל את השבת, תמצא אותנו מהר מאוד אצל המתחרים.

משה אבוטבול: אם חברה בוחרת לפרסם בשבת ברדיו ובטלוויזיה, אין סיבה שנקנה את מוצריה.

משה אבוטבול: אל תגידו "לא ידענו".

משה אבוטבול: תדע מעתה כל חברה שתפרסם בשבת כי היא עלולה לאבד את קהל צרכניה, ונפעל לכך שגם את השגחת הבד"ץ היא לא תקבל.

משה אבוטבול: ציבור אוהדי השבת אינו פראייר ולא יישאר אדיש כאשר יורקים על ערכי המסורת של העם היהודי.

משה אבוטבול: תודה רבה.

מיקי לוי: שר המשפטים לא הגיע.

מיקי לוי: הוא תכף נכנס, אני מציע שנחכה דקה.

משה אבוטבול: אולי תסגרו, תצאו להפסקה, היושב-ראש.

קריאה: ממתינים לשר המשפטים.

משה אבוטבול: - - - להפסקה.

משה אבוטבול: אי-אפשר ככה - - -

אחמד טיבי: אני מבקש נאום בן דקה - - -

גבי לסקי: אני גם יכולה לדבר דקה עד שהשר יגיע, כדי שלא יהיה פה - - -

מיקי לוי: בבקשה.

שמחה רוטמן: - - -

גבי לסקי: אתמול פורסם בעיתון הארץ על ידי העיתונאית הגר שגב שרק 4% מתיקי הפשיעה הלאומנית נגד פלסטינים בשטחים הכבושים מסתיימים בכתב אישום.

גבי לסקי: למעשה, אף שפלסטינים מגישים תלונה, המשטרה לפעמים מתעלמת מהתיעוד שהוגש לה, פעמים אחרות לא מזמינים איש לחקירה, ולעיתים פשוט סוגרים את התיק במקום.

גבי לסקי: בשנים 2018 עד 2020 יותר מ-220 תלונות של פלסטינים נסגרו בלא כלום.

גבי לסקי: המשטרה גם מקשה על הפלסטינים להתלונן, ולא מעדכנת אותם ואת פרקליטיהם בנושא התיקים.

גבי לסקי: מה יש לנו פה?

גבי לסקי: 1.

גבי לסקי: הוכחה שיש אלימות, שיש טרור מתנחלים כלפי פלסטינים; 2.

גבי לסקי: המשטרה לא רוצה לטפל בזה.

גבי לסקי: הגיע הזמן שיתחילו לטפל בטרור המתנחלים.

גבי לסקי: תודה.

מיקי לוי: תודה רבה.

מיקי לוי: שר המשפטים הגיע.

מיקי לוי: חבר הכנסת איימן עודה, בוא תהיה אתה הראשון, בבקשה, מהצד.

מיקי לוי: עברנו לשאילתות.

מיקי לוי: חברת הכנסת לסקי קיבלה כי היינו צריכים למלא את הזמן.

מיקי לוי: שר המשפטים, בבקשה.

מיקי לוי: אחריו מייד חברת הכנסת לסקי.

מיקי לוי: חבר הכנסת איימן עודה: ירי בפניו של אברהים סורי.

מיקי לוי: רק אני מבקש להיצמד לנוסח השאילתה, בבקשה.

איימן עודה: כבוד שר המשפטים, בתאריך 12 במאי 2021 נכח אברהים סורי במרפסת ביתו בקומה השנייה ביפו ותיעד שוטרים בעודם מבצעים מעצרים.

איימן עודה: שוטר שחשש מתיעוד התנהלותם ירה במתכוון כדור בפניו של אברהים.

איימן עודה: השוטרים לא הגישו סיוע רפואי ואפילו מנעו ממנו סיוע רפואי.

איימן עודה: רצוני לשאול:

איימן עודה: 2.

איימן עודה: האם היורה הועמד לדין?

איימן עודה: 3.

איימן עודה: האם הירי בוצע בניגוד לנהלים? 4.

איימן עודה: מי נתן את ההנחיה לירות?

איימן עודה: תודה רבה.

גדעון סער: בעקבות הירי באברהים סורי, שאירע ביפו ב-12 במאי 2021, נפתחה ב-18 במאי 2021 חקירת מח"ש.

גדעון סער: במסגרת החקירה בוצעו פעולות רבות ומקיפות, לרבות תפיסת חומרים משטרתיים, גביית גרסתו של המתלונן, חקירתו באזהרה של השוטר החשוד, גביית גרסתם של עדים לאירוע, תפיסת ראיות אובייקטיביות ועוד.

גדעון סער: עם סיום החקירה התיק הועבר ישירות לפרקליטות מח"ש לצורך קבלת החלטה.

גדעון סער: עדיין לא התקבלה בתיק החלטה.

גדעון סער: בנוגע לשאלותיך אם זה היה בניגוד לנהלים, מי הורה על הירי, מטבע הדברים ועל מנת למנוע שיבוש הליכי חקירה ומשפט, לא ניתן להשיב בעת הזאת, שכן השאלות מתייחסות לחומר הראיות והמסקנות המתגבשות ממנו.

איימן עודה: עמדתנו כלפי מח"ש ידועה.

איימן עודה: פשוט מאוד, היא לא חוקרת.

איימן עודה: ממש טיוח.

איימן עודה: אני אישית נפגעתי באום אל-חיראן – טיוח; יעקוב אבו אלקיעאן – טיוח; כל המקרים – טיוח.

איימן עודה: האם תהיה תשובה אמיתית הפעם?

איימן עודה: האם שר המשפטים באמת עוקב אחרי מה שמתרחש במח"ש?

גדעון סער: ראשית, חקירה הייתה, החלטה עדיין אין.

גדעון סער: אני אשוב ואבדוק, לנוכח לוחות הזמנים, בחלוף קרוב לתשעה חודשים מעת האירוע.

גדעון סער: כמובן שאני עוקב.

גדעון סער: אינני יכול לעקוב אחרי כל תיק ותיק.

גדעון סער: הנושא של מח"ש, באופן עקרוני, נמצא בסדר-היום של פרקליט המדינה.

מיקי לוי: תודה רבה.

מיקי לוי: חברת הכנסת גבי לסקי.

גבי לסקי: כבוד שר המשפטים, ב-13 בדצמבר 2021 דווח שהאפוטרופוס הכללי החל בהליך תכנוני להקמת גבעת השקד.

גבי לסקי: בנוסף, מוזכר שהממונה על מזרח ירושלים עבד בעבר עם גורמי ימין הקשורים לנכסים שאותם הוא מנהל.

גבי לסקי: רצוני לשאול: 1.

גבי לסקי: מהו מקור הסמכות של האפוטרופוס הכללי לקדם הליכי תכנון ובנייה?

גבי לסקי: 2.

גבי לסקי: האם נבחן ניגוד ענייני הממונה על ידי משרד המשפטים?

גדעון סער: בהתאם להוראות חוק האפוטרופוס הכללי, התשל"ח–1978, האפוטרופוס הכללי מחויב לפעול בנכסים שבניהולו באופן שמועיל לבעליהם הפרטיים.

גדעון סער: בהתאם לכך, מחויב האפוטרופוס הכללי, במקרים המתאימים, לפעול לשמירת ערך הנכס או השבחתו, לפי העניין.

גדעון סער: במסגרת זו מצטרף האפוטרופוס הכללי לא פעם לתוכניות שמטרתן השבחת ערך הנכס או קידום של הליכי תכנון ובנייה.

גדעון סער: באשר לשאלה השנייה, בנושא ניגוד ענייני הממונה, הוא אכן נבחן ונערך הסדר ניגוד עניינים.

גבי לסקי: שאלת המשך.

גבי לסקי: ב-20 השנים האחרונות לא אושרה אף תוכנית להרחבת שטח הבנייה בשכונות הפלסטיניות במזרח ירושלים.

גבי לסקי: איך זה שהאפוטרופוס בחר לנצל את אחת מעתודות הקרקע היחידות באזור, בשכונה פלסטינית צפופה, לצורך הקמת שכונה יהודית במזרח ירושלים, במקום להרחיב את השכונות הפלסטיניות הקיימות?

גדעון סער: אינני בקי בכל הליכי התכנון והבנייה, אבל ירושלים היא עיר אחת, מאוחדת, וגרים בה יהודים וערבים.

מיקי לוי: תודה רבה.

מיקי לוי: אנחנו ניגשים לשאילתה 158, של חבר הכנסת איימן עודה, בבקשה.

איימן עודה: מה מספר השאילתה?

מיקי לוי: ירי בגב ג'נא קסוואני – 158.

איימן עודה: בתאריך 18 במאי 2021 ג'נא קסוואני נורתה בגבה בפתח ביתה בשכונת שייח' ג'ראח, וזאת על אף שנשמעה להוראות חייל מג"ב להיכנס לבית.

איימן עודה: ג'נא סובלת משבר בחוליה ה-12 ומצבה הבריאותי קשה.

איימן עודה: החייל תועד יורה באדישות.

איימן עודה: רצוני לשאול: 1.

איימן עודה: מה היו הנחיות הפתיחה באש?

איימן עודה: מי נתן אותן?

איימן עודה: 2.

איימן עודה: האם החייל פעל על דעת עצמו?

איימן עודה: 3.

איימן עודה: האם החייל הועמד לדין?

גדעון סער: תודה על השאלה.

גדעון סער: בסמוך לאירוע בשייח' ג'ראח, בתאריך 18 במאי 2021, נפתחה חקירה במח"ש, אשר במסגרתה בוצעו מגוון רחב של פעולות חקירה, לרבות גביית עדותה של המתלוננת, גב' ג'נא קסוואני, גביית עדויות משוטרים ומעורבים נוספים באירוע, תפיסת חומרים משטרתיים, תפיסת חומרים רפואיים, חקירת השוטר היורה באזהרה ועוד.

גדעון סער: עם סיום החקירה הועבר התיק, בתאריך 17 ביוני 2021, לפרקליטות מח"ש לצורך קבלת החלטה בו.

גדעון סער: לאחר בחינת חומר הראיות בתיק הוחלט, בתאריך 13 בספטמבר 2021, על העברת התיק לצורך ביצוע השלמת חקירה.

גדעון סער: לאחרונה הסתיימה השלמת החקירה, והתיק הועבר לפרקליטות מח"ש לצורך קבלת החלטה בו.

גדעון סער: לפי תיאור הדברים לא נראה לי שזה יארך עוד זמן רב, מאחר שהשלמת החקירה הסתיימה.

גדעון סער: עם קבלת ההחלטה בתיק, יעודכנו המתלוננת, בני משפחתה ובא כוחם, כמקובל.

גדעון סער: בנסיבות אלה, ובשל החשש מפני שיבוש הליכים משפטיים, אין ביכולתי להשיב לשאלות הנוספות המפורטות במסגרת הפנייה.

איימן עודה: כבוד השר, הינה, אני עומד היום.

איימן עודה: בעוד חודשיים אני אשלח שתי שאילתות, גם על אברהים סורי וגם על ג'נא, ואני מבטיח לך, לצערי הרב, ששני התיקים ייסגרו, כי מח"ש רק סוגרים תיקים.

איימן עודה: בוא נראה בעוד חודשיים.

איימן עודה: אפשר לעבור לשאילתה הבאה, בבקשה?

גדעון סער: אני רק יכול לומר לך – אני לא מכיר את התיק, במה שאני אומר אין כדי לקבוע שום דבר לגבי החלטות שיתקבלו בתיק, ויש גם אי-תלות בין גורמי המקצוע לבין השר, שהוא גורם פוליטי ומופקד על המשרד.

גדעון סער: אבל על פי רוב כאשר תיק נשלח להשלמת חקירה, זה לא מקרה שבו יש דעה מראש שצריך לגנוז את התיק.

גדעון סער: לכן זה לא עולה בקנה אחד, לפי דעתי, עם התזה.

מיקי לוי: תודה רבה.

מיקי לוי: השאילתה הבאה.

איימן עודה: הריגת מוחמד כיוואן בידי המשטרה.

איימן עודה: בתאריך 12 במאי 2021 מוחמד כיוואן נורה מאש שוטרים בראשו בהפגנה שהתקיימה באום אל-פחם.

איימן עודה: מוחמד נפטר בתאריך 19 במאי כתוצאה מהפגיעה.

איימן עודה: רצוני לשאול: 1.

איימן עודה: מה היו ההנחיות לפתיחה באש במהלך ההפגנות?

איימן עודה: 2.

איימן עודה: האם הייתה הנחיה לירי בפלג גוף עליון ובראש?

איימן עודה: 3.

איימן עודה: האם השוטר חרג מהנהלים? 4.

איימן עודה: האם השוטר הושעה מתפקידו?

איימן עודה: 5.

איימן עודה: אם לא – מדוע?

איימן עודה: 6.

איימן עודה: האם השוטר יועמד לדין?

גדעון סער: תודה על השאלה.

גדעון סער: אני רואה כבר בפתח הדברים שאני צריך לעשות בירור נוסף, כי אין לי כאן תשובה לשאלה אם השוטר הושעה מתפקידו.

גדעון סער: חקירת האירוע באום אל-פחם בתאריך 12 במאי 2021 בידי מח"ש נפתחה כבר באותו היום, ובמסגרתה בוצעו מגוון רחב של פעולות חקירה, לרבות גביית עדויות משוטרים ומעורבים נוספים באירוע, תפיסת חומרים משטרתיים, תפיסת החומר הרפואי בעניינו של המנוח, מוחמד מחאמיד כיוואן, תפיסת גל הקשר המשטרתי מיום האירוע, חקירת השוטר היורה באזהרה ועוד.

גדעון סער: אין לי מענה לשאלה אם השוטר הושעה או לא הושעה.

גדעון סער: אני אבדוק את זה.

גדעון סער: מייד בתום החקירה התיק הועבר לפרקליטות מח"ש לצורך קבלת החלטה בו.

גדעון סער: עם קבלת החלטה בתיק יעודכנו בני משפחת המנוח ובא כוחם, כמקובל.

גדעון סער: שוב, כמו במקרים הקודמים, אין באפשרותי להשיב לשאלות שמפורטות ושבעצם הן בבחינת הסקת המסקנות לגוף העניין בטרם נפלה החלטה בתיק.

איימן עודה: כבוד שר המשפטים, עברו שבעה חודשים.

איימן עודה: שבעה חודשים שלמים.

איימן עודה: לו הנרצח היה יהודי, היה אחרת לגמרי.

איימן עודה: לגמרי.

איימן עודה: אני הגשתי שלוש שאילתות.

איימן עודה: אנחנו לא נרפה.

איימן עודה: אנחנו רוצים שהשוטר המעורב יועמד לדין.

איימן עודה: תודה רבה.

מיקי לוי: אני רק מציע, אדוני שר המשפטים, שלגבי אם הושעה השוטר או לא תבקש ממי ממשרדך לשלוח למייל של חבר הכנסת עודה את התשובה.

גדעון סער: בהחלט רשמתי את זה לעצמי, ואני אעדכן את חבר הכנסת איימן עודה בזה.

מיקי לוי: תודה רבה.

מיקי לוי: חבר הכנסת רוטמן?

גדעון סער: הייתה שאלה נוספת של חבר הכנסת איימן עודה.

מיקי לוי: יש לך עוד שאילתה, חבר הכנסת.

מיקי לוי: 159 – ראאד אלחלאק, יש לך? בבקשה.

גדעון סער: איאד.

מיקי לוי: איאד אלחלאק.

איימן עודה: רצח איאד אלחלאק.

איימן עודה: היום לפני שנה – כלומר, ב-30 במאי, לפני שנה וחצי – נורה למוות בדם קר איאד אלחלאק, צעיר עם צרכים מיוחדים, בידי שוטרים על לא עוול בכפו.

איימן עודה: רצוני לשאול: 1.

איימן עודה: מדוע עד היום לא הועמד אף שוטר לדין?

איימן עודה: 2.

איימן עודה: האם החייל, השוטר והממונים עליהם נשפטו?

איימן עודה: 3.

איימן עודה: אם לא – מדוע?

גדעון סער: קודם כול, המידע שבידי אחר.

גדעון סער: בתאריך 17 ביוני 2021, דהיינו זמן קצר אחרי האירוע, הוגש כתב אישום לבית המשפט המחוזי בירושלים נגד א', השוטר אשר ביצע ירי אל עבר המנוח איאד אלחלאק, זכרו לברכה, וגרם למותו באירוע מתאריך 30 במאי 2020.

גדעון סער: כתב האישום הוגש בגין עבירה של המתה בקלות דעת, עבירה לפי סעיף 301ג לחוק העונשין.

גדעון סער: יצוין כי שמו ופרטיו של השוטר אסורים בפרסום מכוח סעיף 70(ה3)(1) לחוק בתי המשפט [נוסח משולב], וכן סעיף 325(ו3)(1)(א) לחוק השיפוט הצבאי.

גדעון סער: אבל הוגש כתב אישום במקרה הזה.

מיקי לוי: תודה.

מיקי לוי: הינה, הפתעה, הוגש כתב אישום.

מיקי לוי: לא הכול נסגר.

מיקי לוי: כשצריך – מגישים.

מיקי לוי: חבר הכנסת רוטמן, בבקשה.

איימן עודה: זה היה מקרה כל כך חריג, עם צרכים מיוחדים.

איימן עודה: כל כך מובהק היה, אי-אפשר לברוח.

שמחה רוטמן: בתאריך 29 בדצמבר 2021 פרסם הכתב אבישי גרינצייג כי פסק הדין של בג"ץ בראשות השופט – זו טעות בהקלדה, זה לא היה השופט כבוב – השופט קרא, נפלה בו טעות, והוא עלה לאתר עם טענה שגויה והוסר.

שמחה רוטמן: פסק הדין הועלה שוב לאתר בית המשפט העליון כשהוא מתוקן.

שמחה רוטמן: רצוני לשאול: 1.

שמחה רוטמן: האם תיקון פסק הדין נעשה בהתאם לדין? 2.

שמחה רוטמן: מדוע לא מוזכר בפסק הדין תיקונו?

גדעון סער: לפי מה שנמסר לי, צוין שהוא תוקן.

גדעון סער: כלומר, בפסק הדין של השופט קרא בבג"ץ 6738/21 נפלה שגגה שתוקנה, תוך שבפסק הדין המתוקן, כפי שנמסר לי, צוין שהוא תוקן.

גדעון סער: לנוכח מה שאתה אומר אני אשוב ואבדוק את הנקודה הזאת, כי כתוב שם, לפי מה שנמסר לי: "ניתן ותוקן היום, כ"ד בטבת התשפ"ב, 18 בדצמבר 2021".

גדעון סער: לשאלתך השנייה: קודם כול, הנושא נמצא בבחינה של נציב תלונות הציבור על השופטים, ולכן אני מעדיף שלא לקבוע מסמרות.

גדעון סער: על פני הדברים, מבחינה פרוצדורלית, נראה לי שלא; מבחינה מהותית, להבנתי, תוצאת פסק הדין נותרה אותה תוצאה.

שמחה רוטמן: שאלת ההמשך שלי היא: האם אפשר לייצר או לדרוש – בייחוד בעולם של ימנו, שכאשר מסמך דיגיטלי מוחלף הדבר נעשה ללא עקבות ולא ניתן לראות מה התיקון שנעשה ומה סיבותיו – שמערכת המחשוב, הן של בית המשפט העליון והן של בתי המשפט האחרים, תותאם כך שהציבור יראה את המסמך המקורי ואת המסמך המתוקן, כפי שפעמים רבות קורה כאן, בכנסת, לדעתי?

גדעון סער: ראשית, אני מציין את מה שאמרתי קודם, כלומר שנכתב שהוא תוקן: "ניתן ותוקן היום, 18 בדצמבר 2021".

גדעון סער: האם ניתן לדרוש את שני המסמכים?

גדעון סער: אני אבדוק, אבל בסופו של דבר יש תוצאה אחת.

גדעון סער: אגב, התוצאה המהותית, להבנתי, לא השתנתה.

שמחה רוטמן: אבל כאשר נותנים החלטה על תיקון, אז גם נותנים החלטה עם נימוק למה זה תוקן או מה היה שם.

שמחה רוטמן: למיטב הבנתי, זה היה שנוי במחלוקת, אבל בסדר.

גדעון סער: אמרתי, קודם כול, שלא נראה לי, מבחינה פרוצדורלית – על פני הדברים, אני רוצה להיות זהיר – על פני הדברים, שזו הדרך הנכונה.

גדעון סער: אבל העניין הזה נמצא בבדיקת נציב התלונות על השופטים.

שמחה רוטמן: תודה רבה.

מיקי לוי: תודה רבה לשר המשפטים.

מיקי לוי: הודעה לסגנית מזכירת הכנסת, בבקשה.

ראדה חסייסי: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת מסקנות ועדת הפנים והגנת הסביבה בעקבות דיון מהיר בהצעתם של חברי הכנסת מוסי רז ומשה ארבל בנושא: שימוש בבואש בהפגנות במאה שערים.

ראדה חסייסי: תודה.

מיקי לוי: תודה רבה לסגנית מזכירת הכנסת.

מיקי לוי: תם סדר-היום.

מיקי לוי: הישיבה הבאה תתקיים מחר, יום רביעי, ה' באדר א' התשפ"ב, 9 בפברואר 2022, בשעה 11:00.

מיקי לוי: ישיבה זו נעולה.

מיקי לוי: תודה רבה.